รัฐขาดดุลเงินสดหนัก5.29 แสนล้านบาท
ครึ่งแรกของปีงบประมาณ 2556 รัฐจัดเก็บรายได้สูงขึ้น 17.9% จากภาษีรถยนต์ แต่เบิกจ่ายหนัก ทำขาดดุลเงินสด 5.29 แสนล้าน
23 เม.ย. 2556

ครึ่งแรกของปีงบประมาณ 2556 รัฐจัดเก็บรายได้สูงขึ้น 17.9% จากภาษีรถยนต์ แต่เบิกจ่ายหนัก ทำขาดดุลเงินสด 5.29 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง  กล่าวว่า ฐานะการคลังของรัฐบาลตามระบบกระแสเงินสดในช่วงครึ่งแรกของปีงบประมาณ 2556 รัฐบาลมีรายได้ 9.57 แสนล้านบาท สูงกว่าช่วงเดียวกันปีที่แล้ว 1.45 แสนล้านบาท หรือ 17.9% มีปัจจัยหลักมาจากภาษีสรรพสามิตรถยนต์จากโครงการรถคันแรก และการจัดเก็บภาษีมูลค่าเพิ่ม สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่อง
ขณะที่การเบิกจ่ายเงินงบประมาณมีจำนวน  1.37 ล้านล้านบาท สูงกว่าช่วงเดียวกันปีที่แล้ว 1.02 แสนล้านบาท หรือ 8.1% ทำให้ดุลเงินงบประมาณขาดดุล 4.14 แสนล้านบาท เมื่อรวมกับดุลเงินนอกงบประมาณที่ขาดดุล 1.15 แสนล้านบาท ส่งผลให้รัฐบาลขาดดุลเงินสดรวม 5.29 แสนล้านบาท
ทั้งนี้ รัฐบาลได้กู้เงินเพื่อชดเชยการขาดดุล 1.63 แสนล้านบาท ทำให้ดุลเงินสดหลังกู้ขาดดุลทั้งสิ้น 3.66 แสนล้านบาท และเงินคงคลัง ณ สิ้นเดือนมีนาคม 2556 มีจำนวนทั้งสิ้น 1.94 แสนล้านบาท สูงกว่าช่วงเดียวกันปีที่แล้ว 160.5%
นายสมชัย กล่าวว่า ในช่วงครึ่งแรกของปีงบประมาณ รัฐบาลสามารถจัดเก็บรายได้ได้สูงกว่าเป้าหมายและสูงกว่าปีก่อน ภายใต้การเร่งกระตุ้นเศรษฐกิจโดยการเบิกจ่ายงบประมาณไปแล้วกว่า 50% ของวงเงินงบประมาณ ในขณะที่ฐานะการคลังยังอยู่ในระดับที่เข้มแข็ง โดยระดับเงินคงคลังสูงกว่าเดือนเดียวกันปีที่แล้วกว่าแสนล้านบาท ทั้งนี้คาดว่าฐานะการคลังตลอดปีงบประมาณจะสามารถรองรับการดำเนินการของรัฐบาลในปีงบประมาณ 2556 ได้อย่างต่อเนื่อง